A Bizottság 2252/2001/EK rendelete

(2001. november 20.)

a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló 1268/1999/EK tanácsi rendelet végrehajtására vonatkozó pénzügyi rendelkezések megállapításáról szóló 2222/2000/EK rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló, 1999. június 21-i 1268/1999/EK tanácsi rendeletre [1], és különösen annak 9. cikke (2) bekezdésére és 12. cikke (2) bekezdésére,

mivel:

(1) A 1268/1999/EK rendelet végrehajtására vonatkozó pénzügyi rendelkezéseket megállapító 2222/2000/EK bizottsági rendelet [2] 2. cikkének g) pontja szerint, az éves finanszírozási megállapodás adott esetben módosítja a többéves finanszírozási megállapodásban lefektetett rendelkezéseket. Lehetőséget kell biztosítani arra is, hogy adott esetben az éves finanszírozási megállapodással módosíthatóak legyenek valamely más, azt megelőző éves finanszírozási megállapodásban foglalt rendelkezések, többek között a kötelezettségvállalás időtartama.

(2) A 2222/2000/EK rendelet 7. cikkének (3) bekezdése előírja, hogy a Bizottság a 1447/2001/EK rendelettel [3] módosított, a strukturális alapokra vonatkozó általános rendelkezések megállapításáról szóló, 1260/1999/EK tanácsi rendelet [4] 31. cikkének (2) bekezdésében meghatározottak szerint alkalmazza a kötelezettségvállalás visszavonására vonatkozó szabályt. Mivel a Bizottság 2000-ben nem hozhatott határozatot arról, hogy az igazgatási feladatokat a csatlakozni szándékozó országok ügynökségeire ruházza át, a kötelezettségek visszavonásának határidejét a 2000-es évre vonatkozó kötelezettségvállalások tekintetében meg kell hosszabbítani.

(3) A 2222/2000/EK rendelet 9. cikkének (1) bekezdése szerint, a kedvezményezetteknek csak azon kiadásait lehet figyelembe venni, amelyeket annak a bizottsági határozatnak a kibocsátása után teljesítettek, amely a csatlakozni szándékozó ország által kijelölt ügynökségre ruházza át a pénzügyi támogatás igazgatását. A 1268/1999/EK rendeletben meghatározott rendszer zavartalan bevezetésének érdekében, valamint hogy az érintett felek megfelelő módon élvezhessék annak előnyeit, helyénvaló e rendelkezésből kizárni a kiválasztott projektekre vonatkozó megvalósíthatósági és kapcsolódó tanulmányokra fordított és a technikai segítségnyújtás során felmerülő kiadásokat.

(4) A 2222/2000/EK rendelet 11. cikkének (3) bekezdése szerint, a SAPARD euró-számlán jóváírt kamatra – az adók kivételével – díj nem számítható fel. Azonban, annak biztosítására, hogy a közösségi pénzalapokat teljes mértékben a SAPARD céljaira használják fel, az említett kivételt szintén el kell törölni.

(5) Az e rendeletben előírt intézkedések összhangban vannak az Európai Mezőgazdasági Orientációs és Garanciaalap (EMOGA) Bizottsága véleményével,

ELFOGADTA EZT A RENDELETET:

1. cikk

A 2222/2000/EK rendelet a következőképpen módosul:

1. A 2. cikk g) pontja helyébe a következő rendelkezés lép:

"g) "éves finanszírozási megállapodás".: azon megállapodás, amely a kérdéses évre nézve rögzíti a pénzügyi juttatást a közösségi költségvetésbe beállított előirányzatok alapján, és amely, adott esetben, kiegészíti és módosítja a többéves finanszírozási megállapodásban, vagy valamely előző éves finanszírozási megállapodásban megállapított rendelkezéseket;".

2. A 7. cikk (3) bekezdése a következő albekezdéssel egészül ki:

"Az első albekezdéstől eltérve, a Bizottság automatikusan visszavonja a 2000-es évnek megfelelő kötelezettségvállalás bármely olyan részét, amelyet előlegfizetéssel nem rendeztek, vagy amelyre a Bizottság legkésőbb 2003. december 31-éig nem kapott elfogadható kifizetés iránti kérelmet."

3. A 9. cikk (1) bekezdésének második franciabekezdése helyébe a következő rendelkezés lép:

"– a kedvezményezettnél felmerülő kiadásokról szóló nyilatkozatokra alapozzák. E nyilatkozatok csak a 3. cikk (1) bekezdésében említett bizottsági határozat keltétől számítva kiválasztott projekteket és kifizetett kiadásokat foglalják magukban, kivéve a kiválasztott projektekre vonatkozó megvalósíthatósági és kapcsolódó tanulmányokat, illetve a technikai segítségnyújtást."

4. A 11. cikk (3) bekezdése helyébe a következő rendelkezés lép:

"(3) A SAPARD euró-számla kamatai kizárólag a program céljaira használhatók fel. Az ilyen kamat semmiféle adó és díj kivetése miatt nem csökkenthető."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. november 20-án.

a Bizottság részéről

Franz Fischler

a Bizottság tagja

[1] HL L 161., 1999.6.26., 87. o.

[2] HL L 253., 2000.10.7., 5. o.

[3] HL L 198., 2001.7.21., 1. o.

[4] HL L 161., 1999.6.26., 1. o.

--------------------------------------------------